Fuglene synger, solen bryder frem på himlen og den friske sommervind mærkes i ansigtet på vej til arbejde. Mange nordjyder lader bilen stå og tager cyklen på arbejde, men det kunne faktisk gælde endnu flere. Det mener Dansk Industri. En opfordring til oplandskommunerne En ny analyse herfra viser nemlig, at hver anden aalborgenser har under 10 kilometer mellem hjemmet og jobbet, mens hver tredje har under fem kilometer til arbejdspladsen. I Jammerbugt, Mariagerfjord og Vesthimmerland er det cirka hver tredje, der bor i cykelafstand til arbejdspladsen, mens tallet i Hjørring lyder på 42 procent. - Der er rigtig mange nordjyder, som faktisk har en afstand til arbejde, som er overkommelig at cykle. Men det kræver, at vejen derhen er tryg og sikker, siger Karsten Lauritzen, der er branchedirektør i Dansk Industri Transport, i en pressemeddelelse. Ifølge Dansk Industri er det i de store byer, kommunerne prioriterer at bygge flest cykelstier, da det netop er her, flest personer har kortest afstand til arbejdspladsen. - Alligevel vil jeg gerne opfordre til, at oplandskommunerne investerer i flere cykelstier - af den simple grund at cykling som transportmiddel er til gavn for både arbejdsgivere, medarbejdere og samfundet som helhed. Skru op for puljen I Aalborg har man 3,1 kilometer cykelsti for hver kvadratkilometer af kommunen, der bruges til boliger, veje og arbejdspladser. I Mariagerfjord, Rebild og Brønderslev ligger tallet lavere på mellem 1,5 og 2 kilometer cykelsti, mens Morsø kun har 0,4 kilometer cykelsti. Til sammenligning har Odense, Aarhus og København mellem 4 og 6 kilometer cykelsti, hvilket er en del mere end Aalborg. - Arbejdspladser i Nordjylland skal kunne tiltrække de nødvendige medarbejdere. Det kræver ikke kun gode veje og sammenhængende kollektiv trafik, busser og tog, men også et godt netværk af cykelstier, siger Karsten Lauritzen. - Særligt med elcykler får vi helt andre muligheder for at pendle - også over længere afstande end tidligere. Derfor skal kommunerne prioritere cykeltrafikken, og det skal staten også. Jeg vil opfordre til, at regeringen skruer op for investeringerne ved at fremrykke den statslige cykelpulje, så den udmøntes frem mod 2030. Det vil også være til gavn for nordjyderne. Hop på cyklen - det er sundt Der er ifølge Karsten Lauritzen flere årsager til, at det godt betale sig at tage cyklen på arbejde, hvis det er muligt. - For den enkelte betyder en daglig cykeltur frisk luft og mere motion. Dermed får virksomhederne glæde af medarbejdere, der er mindre syge, og vi får et mindre pres på sundhedsvæsnet. Karsten Lauritzen uddyber, at motionens positive effekt på helbredet giver Danmark en besparelse på otte kroner på sundhedsvæsnet for hver kilometer danskerne cykler.

Referat:
Nordjyderne skal have bedre muligheder for at kunne tage cyklen på arbejde, mener Dansk Industri.